标题：983年
大事记
中国
辽国改国号为契丹。 
德国 

逝世
12月7日——奥托二世，神圣罗马帝国皇帝逝世（出生955年）
史料记载
太宗至仁应运神功圣德睿烈大明广孝皇帝太平兴国八年（辽统和元年）
春，正月，戊午朔，辽主以大行在殡，不受朝。
辽景宗之弟质睦，在乌库部贬所，尝贬放鹤寺，太后知之，以遗诏召还。太后命赋芍药诗，称旨。乙丑，复封宁王。加宰相室昉等恩。
甲戌，辽荆王道隐卒，辍朝三日，追封晋王。道隐，世宗之弟也。
丙子，辽以裕悦休格为南京留守，仍赐南面行营总管印，总边事。
先是帝念边戍劳苦，月赐士卒白金，军中谓之月头银。镇州驻泊都监弭德超因乘间以急变闻于变云：“曹彬秉政久，得士众心。臣适从塞上来，戍卒皆言：‘月头银曹公所致，微曹公，我辈当馁死矣。’”又巧诬以它事，帝颇疑之。参知政事郭贽极言救解，不听。戊寅，彬罢为天平节度使兼侍中。
己卯，以东上阁门使开封王显为宣徽南院使，弭德超为北院使，并枢密副使。显初隶殿前为小吏，至是召显谓曰：“卿家本儒，遭乱失学。今典掌枢机，固无暇博览群书，能熟军戒三篇，亦可免于面墙矣。”
辛巳，辽苏萨献准布之俘，旋下诏褒美，命进讨党项诸部。
壬午，辽涿州刺史安吉奏宋筑城河北，命留守裕悦休格挠之，勿令就功。
甲申，辽西南面招讨使韩德威奏党项十五部侵边，以兵击破之。
丁亥，辽枢密使兼政事令室昉以年老请解兼职，不许。室昉进《尚书·无逸篇》以谏，太后闻而嘉之。
二月，戊子朔，日有食之。
辽禁所在官吏军民不得无故聚众私语及冒禁夜行，违者坐之，韩德让用事故也。
己丑，辽南京奏，闻宋多聚粮边境，太后命留守休格严为之备。
甲午，辽葬景宗皇帝于乾陵。丙申，太后诣乾陵置奠，命绘近臣于御容殿。
辛丑，辽南京统军使善布奏宋边七十馀村来附，太后命抚存之。
乙巳，辽苏萨奏党项之捷，慰劳之。
戊申，辽以特里衮华格为北院大王，谐里为南府宰相。
辛亥，辽主如圣山，遂谒三陵。
三月，己未，辽主次独山，遣使赏西南面有功将士。
辛酉，辽以大父房太尉哈噶宁为特里衮。
癸亥，以右谏议大夫、同判三司宋琪为左谏议大夫、参知政事。
始分三司为三部，各置使。右谏议大夫、同判三司王明为盐铁使，左卫将军陈从信为度支使，如京使郝正为户部使。
帝尝语宰相曰：“三司官吏奏事朕前，纷纭异同；此固不为私事，但迭执偏见，不肯从长商度。朕每以理开谕，若帝王躁暴，岂能优容！朕于臣下务在奖护，才用优劣，一一可见，随其器能，各加任使。奏对之际，无不假以辞色，善恶兼听，未尝峻折之也。”宋琪曰：“人之才用，罕有兼备。陛下聪明照临，短长惧露，或又初见天威，内怀慑惧，若不赐之辞色，何由毕其恳诚！先帝晚年，稍伤严急。圣心深鉴事理，曲尽物情，臣下幸甚！”
甲子，辽主驻辽河之平淀。
己巳，诸王及皇子府初置谘议、翊善、侍讲等官，以着作佐郎姚坦、国子博士刑昺等为之。坦、昺皆济阴人也。
丙子，御讲武殿，覆试礼部贡举人，擢进士长沙王世则以下百七十五人，诸科五百一十六人，并赐及第；进士五十四人，诸科百十七人，同出身。始分甲，赐宴琼林苑，后遂为久制。
辛巳，辽以国舅同平章事萧道宁为辽兴军节度使，仍赐号忠亮佐理功臣。
壬午，辽以青牛、白马祭天地。
诏虔、信、饶三州岁市铅锡为钱，从转运使张齐贤请也。齐贤初为江南西路转运副使，访知饶、信、虔州山谷产铜铁铅锡之所，又求前代铸法，惟饶州永平监用唐开元钱料，坚实可久，由是定取其法，岁铸五十万贯，凡用铜八十五万斤，铅三十六万斤，锡十六万斤。齐贤诣阙面陈其事。诏既下，有言新法增铅锡多者，齐贤固引唐朝旧法为言，议者不能夺。然唐永平钱法，肉好周郭精妙，齐贤所铸，虽岁增数倍，而稍为粗恶矣。
甲申，除福建诸州盐禁。
夏，四月，丙戌朔，辽太后及辽主如东京，以枢密副使默特为东京留守。庚寅，谒太祖庙。癸巳，太后诏赐命妇嫠居者。辛丑，太后及辽主谒三陵。
帝览福建版籍，谓宰相曰：“陈洪进止以漳、泉二州赡数万众，无名科敛，民所不堪。比朝廷悉已蠲削，民皆感恩，朕亦不觉自喜。”又尝谓赵普曰：“向者偏霸掊克凡数百种，朕悉令除去，更后五七年，当尽减民租税。卿记朕此言，非虚发也。”普曰：“陛下爱民之意发于天心，惟始终力行之，天下幸甚！”
壬寅，班外官戒谕。帝初作戒辞二，一以戒京朝官受任于外者，一以戒幕职、州、县官。至是令阁门于朝辞日宣旨勖励，仍书其辞于治所屋壁，遵以为戒。
辽主致享于凝和殿；癸卯，谒乾陵。
初，弭德超谤曹彬，期得枢密使，及为副，大失望，班又在柴禹锡下。一日，诟王显及禹锡曰：“我言国家大事，有安社稷功，止得线许大官。汝辈何人，反居我上！”又言：“上无执守，为汝辈所惑。”显等告其事，帝怒，命讯之，德超具伏。壬子，除名并亲属流琼州。德超始因李符及宋琪之荐得事上，及符贬宁国司马，德超任枢府，屡称其冤。会德超败，帝恶其朋党，令徙符岭表。卢多逊之流崖州也，符白赵普曰：“朱崖虽远在海中，而水土颇善。春州虽近，瘴气甚毒，至者必死，不若令多逊处之。”普不答。于是即以符知春州，岁馀卒。德超既败，帝悟曹彬无它，待之愈厚，从容谓赵普等曰：“朕听断不明，内愧于心。”普对曰：“陛下知德超才干而任用之，察曹彬无罪而昭雪之，物无遁情，事至立断，此所以彰陛下圣明也。”
改进武殿为崇政殿。
辽群臣以太后听政，宜有尊号，请下有司详定册礼。诏枢密院谕沿边节将，至行礼日，止遣子弟奉表称贺，恐失边备。枢密请诏北府司徒颇德译南京所进律文，从之。
五月，丙辰朔，河大决滑州韩村，泛澶、濮、曹、济诸州民田，坏居人庐舍，东南流至彭城界，入于淮，命郭守文发丁夫塞之。
辽国舅政事门下平章事萧道宁以皇太后庆寿，请归父母家行礼，齐国公主及命妇、群臣各进物设宴，赐国舅帐耆年物有差。
丁卯，诏作太一宫于都城南。
黎桓自称三使留后，遣使来贡，并上丁璿让表。诏谕桓送璿母子赴阙，不听。
庚午，辽南京统军使耶律善布招燕民之逃入宋者，得千馀户归国，诏令抚慰。
辛未，辽主次永州。
乙亥，辽枢密使韩德度采后汉太后临朝故事，草定上太后上尊号册礼，上之。
丙子，辽以青牛、白马祭天地。戊寅，辽主如木叶山。
辽西南路招讨使大汉奏党项诸部来者甚众，下诏褒美。
六月，乙酉朔，辽主诏有司册皇太后日，三品以上法服，三品以下用大射柳之服。
辽西南路招讨使奏党项部长乞内附，诏抚尉之，仍察其诚伪，谨边备。
丙戌，辽主还上京。
丁亥，以翰林学士、中书舍人李穆知开封府。穆剖决精敏，奸猾无所假贷，由是豪右屏迹，权贵不敢干以私。帝益知其才，始有意大用。
辛卯，辽有事于太庙。甲午，辽主率群臣上太后尊号曰承天皇太后；群臣上辽主尊号曰天辅皇帝，大赦，改元统和。更国号曰大契丹。丁未，辽百官各进爵一级；以枢密副使色珍守司徒。
己亥，以王显为枢密使，柴禹锡为宣徽南院使兼枢密副使。
帝谓近臣曰：“朕亲选多士，殆忘饥渴，召见临问以观其才，拔而用之，庶使岩野无遗逸而朝廷多君子耳。朕每见布衣搢绅，间有端雅为众所推誉者，朕代其父母喜。或召拜近臣，必为择良日，欲其保终吉也。朕于士大夫无负矣。”乃谓宰相曰：“唐置采访使，盖欲察官吏善恶，人民疾苦。然所命者，官高则权势太重，官卑则威令不行；又，所遇州郡，承迎不暇，岂能审知利害，但虚有其名耳。曷若慎选群材，各分任使，有功有过，赏罚分明！且国家选才，最为切务，人君深居九重，何由遍识，必须采访。苟称善者多，即是操履无玷，若择得一人，为益无限。古人言：‘得十良马不若得一伯乐，得十利剑不若得一欧冶。’朕孜孜访问，止求得良才以充任使也。”赵普曰：“帝王进用良善，实助太平之理，然于采择，要在得所。盖君子小人，各有党类，先圣谓观过各于其党，不可不慎也。”帝然之。
泰山父老及瑕丘等七县民诣阙请封禅，不许，厚赐遣之。
秋，七月，甲寅朔，辽太后听政。乙卯，辽主亲录囚。太后有机谋，善驭左右。先是辽人殴汉人死者，偿以牛马；汉人则斩之，仍以其亲属为奴婢。太后一以汉法论，燕民皆服。加韩德让开府仪同三司兼政事令。
辛酉，辽主行再生礼。
丁卯，王彦超以太子大师致仕。右千牛卫上将军吴虔裕，时年已八十馀，语人曰：“我纵僵仆殿阶下，断不学王彦超七十便致仕。”人传以为笑。
癸酉，辽主与诸王分朋击鞠。
谷、洛、瀍、涧溢，坏官民舍万馀区，溺死者以万计，巩县殆尽。
辛未，郭贽罢参知政事。贽尝因论事奏曰：“臣遭不次之遇，誓以愚直上报。”帝曰：“愚直何益于事！”贽对曰：“虽然，犹胜奸邪。”至是饮酒过量，遇入对，宿酲未解，帝怒，责授秘书少监，寻出知荆南府。俗尚淫祀，属久旱，盛陈褥雨之具；贽始至，悉命撤去，投之江，不数日，大雨。
丙子，辽韩德威遣人上党项之俘。
庚辰，加宋琪刑部尚书，以李昉参知政事。时赵普恩礼稍替，帝以昉宿旧，故有是命。
八月，己丑，辽主谒祖陵。辛卯，太后祭其父楚国王萧思温墓。癸巳，辽主与太后谒怀陵。北院枢密副使耶律色珍，本思温所荐，妻太后之侄，太后委任之。甲午，辽主于太后前与色珍互易弓矢鞍马，约以为友。
己亥，辽主猎赤山，遣使荐熊肪、鹿脯于乾陵之凝神殿。
乙巳，辽命裕悦休格提点元城。
庚戌，石熙载罢枢密使。熙载以足疾请去，帝亲幸其第临问。久而不愈，遂抗表求解机务，故以优礼罢。
辛亥，诏增《周公谥法》五十五字。
壬子，辽西南招讨使韩德威表请伐党项之复叛者，太后命发别部兵数千以助之，赐剑，许便宜行事。德威，德让之弟也。德让兄德源，弟德凝，并以德让故贵显于辽。德凝颇廉谨，而德源愚贪，以贿名，德让贻书谏之，终不悛，论者少之。唯德威善骑射，以战功着。
初，太祖诏卢多逊录时政，月送史馆，多逊讫不能成书。于是右补阙、直史馆胡旦言：“自唐以来，中书、枢密院皆置《时政记》，每月编修送史馆。周显德中，宰相李谷又奏枢密院置内庭日历。自后因循废阙，史臣无凭撰集。望令枢密院依旧置内庭日历，委文臣任副使者与学士轮次纪录送史馆。”帝采其言，诏：“自今军国政要，并委参加政事李昉撰录，枢密院令副使一人纂集，每季送史馆。”昉因请以所修《时政记》，每月先奏御，后付所司，从之。《时政记》奏御自昉始。
先是，每岁运江、淮米四百万斛以给京师，率用官钱僦牵船役夫，颇为劳扰。至是，每艘计其直给与舟人，俾自召募，事良便。既而舟数百艘留河津月馀不得去，帝遣期门卒侦之。计吏自言：“有司除常载外，别科置皮革、赤垩、铅锡、苏木等物，守职藏者不即受故也。”帝大怒，诏书切责度支使，夺一月俸。
溪、锦、叙、富四州蛮内附。
九月，癸丑朔，初置水陆路发运使于京师，以王宾、许昌裔同知水路发运，王继升、刘蟠同知陆路发运。凡一纲，计其舟车役人之直，悉以付主纲吏，令自雇民，勿复调发。凡水陆舟车辇送官物及财货之出纳，悉关报而催督之。自是贡输无滞矣。
辽以东京、平州旱蝗，旋以南京秋潦，暂停关征，以通山西籴易。
辛酉，辽主谒祖陵；壬戌，还上京。
乙丑，帝谓宰相曰：“朕念民耕稼之勤，春秋赋租，军国用度所出，恨未能去之。比令两税三限外特加一月，而官吏不体朝旨，自求课最，恣行挞罚，督令办集。此一事尤伤和气，宜申儆之。”乃诏：“诸州长吏察访属县，有以催科用刑残忍者，论其罪。”又谓宰相曰：“民诉水旱，即使检覆，立遣上道，犹恐后时。颇闻使者或逗留不发，州县虑赋敛违期，日行鞭箠，民亦俟检覆改种。若此稽缓，岂朕勤恤之意乎！自今遣使检覆灾旱，量其地之远近，事之大小，立限以遣之。”
丙寅，帝谓宰相曰：“荆湖、江、浙、淮南诸州，每岁上供钱帛，遣部民之高赀者护送至阙下。民多质鲁，无驭下之术，篙工楫师，皆顽猾不逞，恣为侵盗，民或破产以偿官物，甚无谓也。”乃诏：“自今直遣牙吏，勿复扰民。”
辛未，辽有司请以辽主生日为千龄节，从之。录故裕悦乌珍之子为林牙，以太后追念乌珍有辅导功也。
丙子，辽主如老翁川。
郭守文塞决河堤，久不成。帝谓宰相曰：“或言河两岸古有遥堤以宽水势，其后民利沃壤，咸居其中，河盛溢即罹水患。当令按视修复。”乃分遣殿中侍御中济阴柴成务、国子监丞洛阳赵孚等，西自河阳，东至于海，同视河堤旧址。孚等回奏，以为：“治遥堤不如分水势。滑、澶二州最为隘狭，宜于南北岸各开其一，北入王莽河以通于海，南入灵河以通于淮，节减暴流，一如汴口之法。”朝议以重惜民力，寝其奏。时多阴雨，帝以河决未塞，深忧之。丁丑，遣枢密直学士张齐贤乘传诣白马津，用太牢加璧以祭。